
O Volapükans Valöpo! 


In pened oba mula pasetik ekazetob veüti püka „pösodik,” sevabo : 
nol vödas Volapükik, kels tefons lifi aldelik obas. Ven spikobs Volapüko, 
neodobs vödastoki somik ad „lifükön” spikoti, voto operobs okkonfidi, e no 
ospikobs skilädiko. 


Ab no nedemobsös reidi Volapüka. Pro pluamanum Volapükaflenas, 
reid binon kontag balik ko Volapük. E su pads gaseda kanoy reidön lartügis 
alsotik : lartügis fasilik, fikulikum e fikulikünis. Laboy pöti gudik ad stepön 
pianiko da nivods difik. Juitobs mu vemo reidi lartügas fasilik, bi okkonfid 
obas glofon tefädiko. Lartügs fikulikum flagons gebi vödabuka ad tuvön 
vödis nekösömik. Ab ven steifüloy ad reidön lartügis „fikulikün,” blufod 
nämik dabinon ad no reidön onis sekü def vödas mödik. In tef at, din gudik 
binon ad dilodön reidedi somik ini dils teldeg. Somo okanoy studön 
gudikumo löloti dü mul. Pos stud kälöfik at, nol püka oglofon, ed okanoy 
senön progedi pedunöl. 


Fino, kodü def spada, ekö penets tel, kels tefons lartügi : „Elot Zahir” : 


(1) El „Thug” äbinon nem grupa sasenanas calik vönädo duniks in 
Nolüda-Lindän, kels äkultoms jigodi : Kali, ed älofoms ofe 
viktimis oksik. 


(2) El Barlach küpetom, das el Yauq binon in Kuraan (LXXI : 23), e 
das profetan binon „Al-Moqanna” (Pevealölan), e das nek, pläamü 
spodan stunüköl : Philip Meadows Taylor, eyümäton onis ko el 
Zahir. 


Valikosi Gudikün pa Olikanes 





üka 







moyga Apra 

VOTASTIDAM SPERANTAPÜKA - MENOD-LI? 
fa hiel John Redgwell 





Studans Sperantapüka suvo cedons, das hiel Zamenhof äpölom 
tefü väl vödas e finots aniks. Samo, suädons, das „estas” söton binön 
„esas,” e das geb ladyeka labü -a e subsat labü -o jinon pölik. Ye, pos 
geb pluik püka suno konstatoy, das kod ceda at binon def plaka tefü 
pük, e das hiel Zamenhof ga no äpölom dö dins at. Too igo utans, kels 
ya gebons püki ela Zamenhof dü yels mödik, cedons anikna, das 
kanoyöv menodön oni ad moükön misuemis valik. Gebob 
Sperantapüki ya dü yels plu ka teldegs, e cedob, das binon pük legudik 
fa letälenan pejaföl. Cedob ye, das no dabinon pük nendöfik (pük 
kinik binon-li-la nendöfik?) Klu ekö krüt obik tefü on: 


Krüt balid tefon foyümoti „mal-.” Püks netik, äs Linglänapük e 
Fransänapük, ga labons foyümotis, kels sinifons taädi, ab geboy onis te 
ko vöds anik. Vöds stabik, soäs vöds, kels sinifons „gudik,” „gretik,” 
e r labons fomis patik ad sinifön taädi. Bi kazet in Sperantapük falon 
su silab folätik, pë spikam vifik mögos, das no liloy foyümoti „mal-,” 
seko kanoy lilön: „Donu al mi malgrandan glason da biero” (= 
Givolös obe väri smalik bira) as „Donu al mi grandan glason da biero” 
(= Givolös obe väri gretik bira”). Sümo kanoy kofudükön cedi dö men 
badik ta ced dö men gudik! 


Krüt telid oba tefon poyümoti „-ej” kel sinifon „-öp.” Geb 
poyümota at kanon binön telplanövik, as sam: „lernejo” (= lärnöp). 
Samo, bumot, kö daülans lärnons eli yoga binon „lernejo,” ma siäm 
vidik. Ye Sperantapükans kösömiko suemons sinifa vöda „lernejo” as 
njal.” 


Krüt kilid obik tefon poyümoti „-uj,” kel sinifon „-iär,” ed i 
pagebon ad sinifön „-än.” No dabinon poyümot patik in Sperantapük 
ad sinifön „län.” Binon-li-la, das Linglän (Anglujo) binon bok semik 
pro Linglänans?! No cedob, das lödob in bok! Sperantapükans nuik 
suvo sagons: Anglio, Francio, Germanio, er. ab jenöfo „-i” no binon 

poyümot in Sperantapük!  MNeodoy poyümoti nulik ad tradutön 
poyümoti Volapükik „-än.” 


I geboy „-uj” ad nemön bimis, kels prodons flukis, samo 
„pomujo (= podabim), ab podabim vo no binon podiär! Demü atos 
Sperantapükans kösömo sagons „pomarbo” (= podabim). 


Sötoy-li votastidön Sperantapüki? Cedü ob : Leno! 
Ävotastidoy oni bü yels mödik ed enemoy püki nulik at eli „Ido,” ab 
mens liomödotik spikons-li eli „Ido” nutimo? Sperantapük rigik 
blebon as pük cifik bevünetik, e geb Volapüka daglofon, ab el „Ido” no 
plöpon. In pük seimik vöds dagetons siämi oksik dub geb. 
Sperantapükans sevons, das ven sagoy „lernejo,” vöd sinifon bumoti, 
kö cils lärnons ad reidön, penön, dunön matemati, e r, e das „Anglujo” 
binon nem läna - no bok ini kel seitoy Linglänanis! Sperantapük 
binon pük veratik, e püks veratik valik binons bosilo netikaviks. 
Mens, kels gebons Sperantapüki ya dü yels mödik no vilons, das 
votastidoy püki onsik! Votastidam püka mekavik muton jenön ven 
pük binon nog yunik, u ven binon ti deadik. 


Votastidam püka äs Sperantapük, kel dabinon nen votükam sis 
yels tum, no binonöv menod - binonöv katastrof! 


ktt ttt ttt ttk 
BENOSEK 


Benosek binon vöd veütik delas obsik. Ab sinif vöda at binon 
vidik. Mens mödik cedons, das benosek no dabinon nen mon mödik. 
Pro ons, man benosekik binon balionan; votikans cedons, das benosek 
binädon me mat läbik ko cils löfik. Tefü spot, baonan sagatik Pierre de 
Coubertin äcedom, das din veütikün no binon ad gaenön, ab ad 
kompenön, leigoäs din veütikün lifa no binon levikod, ab lüd. 
Ägidetom-li? Sagod oma, kel padönuon mödikna fa mödikans da vol, 
jinon lesiön cedi at! 

N ÄDAN, KEL ÄLí T Ä 
fa hiel 


Vom bäldik äjütof smilili ladöfik mane lifayelas za foldegas, kel 
inükömom ini cem oka. Äblebof seilik, e notodot su logod, sofälik, ab säkiälik, 
äklülükon, das no äsevof omi, ed ägevon ome seko primäti ad primön telspikoti. 


„Poszedeli gudik!” äsagom nesevädan, „lio stadol-li adelo?” Valikos 
binon-li kotenik?” 


Änutof plütiko ed äläükof: „Stadob gudiko, danö! pos zog timülik äsif 
no ispikof dü yels mödik ed äneodof töbidi legretik ad flumükön vödis dönu. 


„Neodol-li bosi?” äsäkom man büä äkanon reigön dönu seil. „Labol- 
li valikosi, keli desirol is?” 


„Si, binob kotenikün is,” ägespikof. „Zib binon legudik, pösodef 
binon flenöfik ä yufiälik, e labob gasedis oba e televidömi oba ad fulükön timi 
oba . . . do no dabinon mödikosi ad reidön u ad televidön tü tim anuik.” 
Älemufükof kapi, äjedof logedi viföfik lü gul cema äsif äfümof, das binon nog 
us, üf voto äsüenikof. 


„Buükob ad seadön is,” äfövof, „ad memön delis gudik pasetik. Nog 
memob kleiliko timi ven cils oba äbinons yuniks, ven maran oba älifom nog pö 
saun gudik, e fütür legudik äjinon ad levüdön obis. Ag! Vio ledesirob timis at. 
Ab dins liedo no jäfidons soiko,” äseifof, du älogetof lü om nen jenöfo logön 
omi, ab memis äfoükof fo sevälöf oka, kels ägeflumons se mieds fagikün tikäla. 
Ag! dels et äbinons magifiks . . . matan oba äbinom bumavan, ed ävobom 
lomo; utos, kel ädälos obes ad juitön famülalifi mu jöniki. Äkanobs dugälön 
cilis obsik kobo, tapladü pluamanum menas. Iabobs dauti nemü Jessica, e soni 
nemü Tomas. Äbinons cils tälenik ed ävedons, nesüpädiko, studans legudik. 
Äbinons fon läba nenfinik obes. Äbinobs vo famülans fredik. Labob memis 
jönik vakenas valik, kelis älifädobs kobo. Ün hitüp alik ätävobs lü Spanyän u 
Grikän, e lü tops votik, kels älabons sabajolise soli mödik, kö äkanobs 
sätenidükön obis, e kö cils äkanons pledön. Poso cils obas ädaglofons, älüvons 

domi ed ämatikons. Matan ed ob fredo äkoslogobs bäldi kotenik kobo, 
ab kanser ämosumon omi ün lifayel mäldegtelid. Äbinos bü yels plu ka 
teldegs. Esoalob siso. Binob kotenik is, ab, äsä esagob osi ole, semiknaiko 
sufob soali, igo perisenäli, do elärnob ad lifön ko dinäds äsä binons.” 


„Utos, kel skänos obi mödiküno, binos, das neai logob cilis oba. No 
elogob onis sis lunüp. Jenöfo nulälob suvo, kis ejenon ones. Lifons-li nog, 
saunons-li, labons-li karieris benosekik, labons-li cili? Ba binob lemot, no 
sevob osi! Kin sevon, poscilis liomödotik labob-la! No cedol-li, das lemot 
dalof logön poscilis oka pö naeds anik a yel? U säkob-li tu mödikos?” 
Älemufükof kapi; logod ofa ägrufon me däsper luvemik; ti äprimikof ad 
drenön. 


„No kanob igo memön ga timi lätik ven ävisitons obi,” äfövof me vög 
dremöl. „E fümiko no sevob kikodo no visitons obi plu. Blebob ai mot onas, 
no-li? Mögos-li, das eglömons obi? Bos jeikik ba ejenon-la ones! Godö! no 
sötob ga betikön somo! Tikamagot somik lienetükon obi. Ba tikol, das perob 
tikäli obik u somikos. Pidob osi mu vemiko.” 


Äseilikof, ädonükof logeti oka, steifülölo ad bemastön fäkis oka. Dü 
timül äjinos, äsif äbinof-la lesüenik, tän ägelogedof omi, ed äsagof me vög 
küpoviko nefäkik: „Spelob, das no nofülob oli, das sagob atosi ole. Sevob, 
das binos nesiämik, ab, ön mod seimik, mebol obi de son obik Tomas. Logod 
olik jinon so bisariko sevädik, do no sevobs odi. Ye labob klienäli at dredilik, 
das son oba sümedom nätimiko lü ol. Do kleiliko no kanob fomälön 
logodalienädis omik anu, bi no elogob omi sis lunüp. Seko tikäl oba muton 
binön neklilik, u mebs oba ba cütons obi. Spelob, das kanol pardön 
jibäldikane mebis yunüpa e ledesiri ad dönulogön soni, sis lunüp peperöli . . ” 
Vög ofa nevifiko änepubon, ed äjinof ad ninikön dönu ini vol ninik, privatik, 
tikodas e mebas ofik. 


Ven seil ivedon nekovenik, man äsagom ofe adyö ed älüvom cemi. 


Jibäldikan no igo älöädof kapi. 


Äbeigolöl jigetedani kliniga nemü „Solamoikam Goldik,” vom po 
getedatab äsäkof omi: O Söl Renneville, lio stadof-li mot ola?” 

»Pidob, das no plu memosevof obi,” äsagom, „ed alna, ven visitob ofi, 
sagof obe dini ot dö cils ofa, kels eglömons ofi, e vio soalik binof.” Äseifom. 
„So ebinos da yels, e no tikob, das saunastad ofik ogudükumon.” 


„Ab kömol ai. Atos, no sinifos-li, das spelol ai?” 


„Si! verätikol. Kömob ai telna a vig, e sör oba leigo, ab klülabiko 
eperobs speli Iölik, das motül obinof äsä äbinof büo. No plu blinobs cilis. 
Äbinon plak tu kofudik pro ons ad logön lemotüli so. Ab niludob, das Jessica 
ed ob ovisitobs ofi jü fin.” 


„Suemob osi. Jü dödel, o söl Renneville. Adyö!” 


»Adyö!” äsagom Tomas Renneville, ed älüvom klinigi nemü 
»Solamoikam Goldik.” 


FIN 
(Tradutod fa hiel R. Midgley) 
w h k h k h 


ELOT ZAHIR (3) 
fa Jorge Luís Borges 


Ün gustul, äsludob ad konsälidön lanivestigani. No äkonfidob ome 
konoti smilöfik lölik oba; äsagob ome, das nenslip ätomon obi, e das magod 
yega semik äpöjuton obi; ut sirkota, u ba könäda . .. Boso pos atos, 
äsesebob in bukiselidöp su süt Sarmiento samädi ela „Urkunden zur 
Geschichte der Zahirsage” (Rufons dö jenav faba: zahir) (Breslau, 1899) fa 
hiel Julius Barlach. 


in buk et päbepenon maläd obik. Ma fonun, lautan äsludob ad 
„kobükön ini toum bal, in fomät jölplifätik kovenik, dokümis valik tefü lukred 

elota Zahir, keninükamü penäds fol, lü ragiv hiela Habicht dutöls, äsi 
namapenäd rigädik nunoda hiela Philip Meadows Taylor.” Kred in el Zahir 
binon slamik ed äsuikon, jinos, ün tumyel XVIIl-id. (El Barlach no zepom 
setis, kelis hiel Zotenberg kodidom hiele Abulfeda). El zahir, Larabänapüko, 
sinifon: notidik, logädik; me sinif at, binon bal nemas züldegzül Goda; pöp, in 
läns slamik, gebon oni demü „dabinots u dabinans, kels labons tugi jeikik ad 
binön neglömoviks, e kela mag fino lienetükon menis.” 


Temunod no dotabik balid binon ut Pärsänana: Luft Ali Azur. Su 
pads kuratik siklopeda lifibepenamik tiädü „Filatem,” koultavan ä därvid at 
ekonom, das in jul tö Shiraz idabinon mälöm kuprinik, „soiko pämeköl, das 
utan, kel älülogon oni balna, no plu ätikon dö votikos, e sekü atos reg äbüedon 
jedön oni ini top dibikün mela, dat mens no öglömons levali.” Lunikum binon 
nunod ela Meadows Taylor, kel ädünom ele nizam di Hyderabad ed äduinom 
lekonedi famik „Confessions of a Thug.” [Koefs ela Thug (1)] Tūi 1832, el 
Taylor älilom in plödaharats ela Bhuj notodoti nekösömik: „elogön Tigridi” 
(Verily he has looked on the Tiger = jenöfo elogedom Tigridi), ket sinifon 
lieneti u saludi. Äsagoy ome, das notodot at ätefon tigridi magivik, kel äbinon 
maledit utanas, kels ilogons oni, igo fagao, bi valikans äbleibons tikön dö on jü 
fin delas oksik. Ek äsagon, das bal neläbanas at ifugom lü Mysore, kö 
ipänom in ledom semik magodi tigrida. Mö yels poso, el Taylor ävisitom 
fanäböpis reigäna at; in ut di Nithur, guveran äjonom ome leziöbi, su kela 
glun, su kela völs, su kela nufed el fakir slamik semik idäsinom (me köls 
barbarik, kelis tim, büùüä äradon, ärafinükon) soti tigrida nenfinik. Tigrid at 
pämekon me tigrids mödik, ön mod suidüköl; tigrids ätravärons oni, pästripon 
fa tigrids, äninädon melis ed elis „Himalaya” e militis, kels äsümons ad tigrids 
votik. Pänan ideadom bü yels mödik, in leziöb ot; ikömom de Sind, u ba de 
Guzerat, e primo ädesinom ad pänön volakaedi. De desin at äretons liens 
anik in magod mostöfik. El Taylor äkonom konoti at hiele Muhammad Al- 
Yemeni di Fort Williams; atan äsagom, das jafäb nonik dabinon, kel no 
klienon ad el „Zaheer” (so el Taylor penom vödi at), ab Valimiseral no dälom, 
das dins tel binons-la on leigūpo, bi bal ya kanon jänälön menamödotis. 
Äsagom, das ai dabinon el Zahir bal, e das dü Timäd Neseva äbinon magod 
lugoda, kel poso pänemon „Yauq” e pos atos profetan ela „Jorasan,” kel 
älenlabom veali me stons pebrodöl, u maskari goldik (2). Id äsagom, das God 
no binon letuvovik. 


Pluna ädönureidob penädi ela Barlach. Sävilupob senälis obik: 
memob däsperi timüla, kü äsuemob, das nos nog ösavon obi, senäl 
telivūköl seva, das no ädöbob demü neläb obik, glöt nämöfik tefü mens et, 
kelas Zahir no äbinon könäd, ab diled maboina u tigrid. Kiofasilik binon 
desinod ad no tikön dö tigrid, ämeditob. Memob i kudi patik oba, du äreidob 
bagafi at: Plänan semik ela Gulshan i Raz sagom, das utan, kel elogon eli 


Zahir, suno ologon Rosadi; e liän pelüüköl lù el Asrar Nama (Buk Dinas 
Penesevöl) ela Attar lesagon: el Zahir binon jad Rosada ä sleit Veala.” 


Tü neit, kü ägalädons lä el Teodelina, äsüpädos obi, das no älogob 
vü komans lädi Abascal: sör yunikum ofik. Ün tobul, jiflen ofik äsagof obe: 
„O Julita pöfik! Älienetof, ed äsedons ofi lü lienetanöp: Bosch. Kio mükükof 
oki fo jikälans, kels enulüdofs ofi me spuns . . . ” 


Tim, kel radon memis, vemükon uti ela Zahir. Büo äfomälob flani bal 
e poso votiki; nu logob bofikis ottimo. Atos no jenon äsva el Zahir binon-la 
kristadik, bi flans no suspladons okis sus od, ab äsva logam binon glöpöfik ed 
el Zahir topon in zänod. Ut, kel no binon el Zahir, kömon lü ob pesibölo ed 
äsvo fagao: mag nestumöl ela Teodelina, dol koapik. Hiel Tennyson 
äsagom, das, if kanobsöv suemön flori igo bali, seivobsöv, kins binobs, e kis 
binon vol. Ba ävilom sagön, das no dabinon jenöfot, igo: pülikün, kel no 
büocedon jenotemi valemik ko yümätam nenfinik ona vobedas e kodas. Ba 
ävilom sagön, das vol logädik givon oki löliko pö mag alik, soäsä vil, ma hiel 
Schopenhauer, givon oki löliko pö tikäl alik. Kabaalans äsuemons, das men 
binon smalaleval, lok sūümbolik levala; val, ma el Tennyson, binon soik. Val, 
igo el Zahir nesufälovik. 


Bü 1948, fät ela Julia odrefon obi. Ozesüdos, das onulüdoy ed 
oklotoy obi, no osevob, va obinos göd u soar, no osevob, kim äbinom el 
Borges. Ad lecedön fütüri at lejeikik binosöv pöl, bi nonik dinädas ona 
ovobedon in ob. Ebo ot binosöv ad lesagön, das binon lejeikik dol 
penarkotölana, kela krani maikötoy. No plu osienob levali, osienob eli Zahir. 
Bai lejonod dialimik, värbs „lifön,” e „drimön” binons ebo otsinifiks, de milats 
logotas olovegolob lü bal, de drim komplitikün lü drim balugikün. Votans 
odrimons, das binob lienetik, ed ob dö el Zahir. Ven mens valik tala, aldelo äd 
alneito, obetikons te eli Zahir, kinik obinon-li drim e kinik lejenöf, tal ud el 
Zahir? 


Dü düps nenmenik neita kanob nog golön da süts. Gödalulit 
kösömiko tuvon obi su bam piada: Garay, tiköl (steifülöl ad tikön) dö liän et ela 
„Asrar Nama,” kö sagoy, das el Zahir binon jad Rosada ä sleit Veala. 
Yümätob magi at ko tiket at: ad paperön in God, els „sufis” slamik dönuoms 
nemi okik, u nemis züldegzül Goda, jüs sinifons nosi. Ledesirob ad begolön 
vegi at. Mögos, das me tikam nenropik ovorükob eli Zahir; mögos, das po 
könäd binon God. 

FIN 
(Hiele Wally Zenner) 


(Tradutod fa hiel S. Meira) 


